פנחס בוכריס

פנחס בוכריס (הראל) (נולד ב-11 באפריל 1956) הוא קצין בצה"ל בדימוס, שירת כמפקד יחידה 8200 בדרגת תת-אלוף, וכיהן כמנכ"ל משרד הביטחון וכמנכ"ל חברת "בתי זיקוק לנפט". פועל כיועץ ומשקיע הון סיכון. זכה בפרס ביטחון ישראל ובעל עיטור נשיא מדינת ישראל ועיטור נשיא סינגפור.

ביוגרפיה
בוכריס נולד למשפחת עולים מתוניסיה, השלישי משבעה בנים. הוא גדל והתחנך במושבה יבנאל ובפנימייה שבכפר הנוער ע"ש ב.צ. מוסינזון בהוד השרון.

עם גיוסו לצה"ל החל קורס טיס, אך נשר ממנו והתנדב לסיירת מטכ"ל. לאחר טירונות צנחנים עבר מסלול הכשרה כלוחם ביחידה וכן הכשרה כמפקד כיתה. זמן קצר לאחר שהשלים את מסלול הלוחם השתתף בפשיטה על שדה התעופה באנטבה ב"מבצע יונתן". בהמשך הוסמך לקצונה, שירת כמפקד צוות ביחידה, ועבר קורס סיור ביחידת הריינג'רס של צבא ארצות הברית. ב-11 במרץ 1980 פיקד על תרגיל מבצעי בשיתוף עם לוחמי שייטת 13, שכלל את חציית נהר הירדן, ובמהלכו טבע לוחם השייטת, רס"ל . ב-1982 השתחרר מצה"ל והחל בלימודים בטכניון, שם סיים תואר ראשון בהנדסת מחשבים.

ב-1988 נקרא על ידי מפקד סיירת מטכ"ל, משה יעלון, לשוב לשירות קבע ולשרת כסגנו ביחידה. בדצמבר 1988 פיקד על מבצע בן בליעל לחטיפתו של ג'וואד קצפי מדרום לבנון. בשנים 1989 עד 1997 שירת בתפקידים בכירים ביחידות הטכנולוגיות באגף המודיעין וכיהן כמפקד יחידה 81 ומפקד מערך המבצעים המיוחדים. ב-1997 התמנה למפקד יחידה 8200 - יחידת האיסוף המרכזית של אמ"ן, ופיקד עליה עד יולי 2001.

לאחר שחרורו מצה"ל
עם שחרורו מצה"ל פנה לעסוק בתחום ההשקעות. בינואר 2003 הצטרף כשותף עצמאי לקרן ההשקעות "אייפקס ישראל". בין היתר השתתף בצוות שהוביל את ההשקעה בבזק. במקביל לעבודתו באייפקס, שימש כנציגו בישראל של המיליארדר הבריטי־יהודי פויו זבלודוביץ'.

משנת 2007 עד ינואר 2010 כיהן כמנכ"ל משרד הביטחון. בתפקידו זה השפיע השפעה מכרעת על ההחלטה לדחיית רכישת מערכת ההגנה "נאוטילוס" מארצות הברית ופיתוח עצמאי של מערכת כיפת ברזל.

באפריל 2011 מונה למנכ"ל בתי זיקוק לנפט ופרש לאחר פחות משנתיים. באותה תקופה שימש במקביל כיועץ לחברת ההזנק "אדאלום", שנמכרה ב-2015 לחברת "מיקרוסופט תמורת 320 מיליון דולר.

בינואר 2015 הצטרף כדירקטור חיצוני לחברת "שירותי בנקאות אוטומטיים", כמומחה סייבר.

בקיץ 2015 הצטרף כשותף בקרן הון סיכון "State of Mind Ventures" (SOMV), שהקים עם יובל בהרב וניר אדלר. במאי 2016 הושלם גיוס של 75 מיליון דולר. בקיץ 2021 גייסה SOMV 140 מיליון דולר לקרן חדשה אך בוכריס החליט לא להיות שותף בקרן זו.

באפריל 2019, לקראת הבחירות לכנסת העשרים ואחת, חתם על עצומת תמיכה פומבית ברשימת "כחול לבן".

בוכריס בעל תואר B.Sc. במדעי המחשב מהטכניון, השלים את תוכנית הניהול המתקדמת בבית הספר למנהל עסקים באוניברסיטת הרווארד, והוא בעל תואר MBA משלוחת אוניברסיטת דרבי בישראל.

נשוי ליודפת הראל-בוכריס, יועצת עסקית, משקיעה בהיי-טק ודירקטורית במספר חברות ציבוריות. ניהלה בעבר את קבוצת טמרס של המיליארדר פויו זבלודוביץ'.

 פרסים והוקרה להם זכה 
 בשנת 1993 זכה בפרס ביטחון ישראל.
 בשנת 2022 זכה בעיטור נשיא מדינת ישראל על תרומתו לביטחון ישראל, לחוסנה הכלכלי, תרומתו בנושא הסייבר, קידום פיתוח כיפת ברזל ועוד.

לקריאה נוספת
 בן כספית, "חמקן", זמורה ביתן, 2013
 משה זונדר, סיירת מטכ"ל, כתר ספרים, 2000

קישורים חיצוניים








 הערות שוליים 

קטגוריה:יבנאל: אישים
קטגוריה:תתי-אלופים בצה"ל
קטגוריה:מנכ"לי משרד הביטחון
קטגוריה:מנכ"לים ישראלים
קטגוריה:מפקדי יחידה 8200
קטגוריה:לוחמי סיירת מטכ"ל
קטגוריה:זוכי פרס ביטחון ישראל: חיילי צה"ל
קטגוריה:מעוטרי עיטור נשיא מדינת ישראל
קטגוריה:אנשי עסקים ישראלים
קטגוריה:מהנדסים ישראלים
קטגוריה:בוגרי כפר הנוער ע"ש ב.צ. מוסינזון
קטגוריה:בוגרי הטכניון - מכון טכנולוגי לישראל
קטגוריה:מפקדי היחידה הטכנולוגית של אגף המודיעין
קטגוריה:מפקדי מערך המבצעים המיוחדים
קטגוריה:בתי זיקוק לנפט
קטגוריה:אישים ממוצא יהודי-תוניסאי
קטגוריה:ישראלים שנולדו ב-1956